Luka 7 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nNɔ Ni Luka Ŋma 7:1-50\nAsraafoiatsɛ ko hemɔkɛyeli (1-10)\nYesu tee yoo okulafo ko binuu shi yɛ Nain (11-17)\nAjie Yohane Baptisilɔ lɛ yi (18-30)\nAbu yinɔ ni booo toi lɛ fɔ (31-35)\nAkɛ yoo efɔŋfeelɔ ko he eshai ke lɛ (36-50)\nMɛi ni hiɛ nyɔmɔ ahe nɔkwɛmɔnɔ lɛ (41-43)\n7 Be ni egbe nɔ ni eyɔɔ mɛi lɛ kɛɛmɔ lɛ naa lɛ, ebote Kapernaum. 2 No mli lɛ, asraafoiatsɛ* ko nyɔŋ ni eshwɛɛɛ ehe lɛ náaa hewalɛ kwraa ni eehe egbo.+ 3 Be ni enu Yesu he lɛ, etsu Yudafoi lɛ ateŋ onukpai komɛi kɛtee eŋɔɔ koni amɛyakpa lɛ fai akɛ eba ni ebatsa enyɔŋ lɛ. 4 Amɛba Yesu ŋɔɔ ni amɛbabɔi lɛ faikpamɔ kɛ hiɛdɔɔ amɛkɛɛ: “Esa mɔ ni ofeɔ enɛ ohãa lɛ, 5 ejaakɛ esumɔɔ wɔmaŋ lɛ, ni lɛ ema wɔkpeehe lɛ.” 6 No hewɔ lɛ, Yesu kɛ amɛ tee. Shi be ni eshwɛ fioo ni ebaashɛ shĩa lɛ, no mli lɛ asraafoiatsɛ lɛ etsu enanemɛi momo koni amɛbakɛɛ lɛ akɛ: “Onukpa, kaagba ohe naa, ejaakɛ misaaa mɔ ni obaa mishĩa.+ 7 No hewɔ ni mibuuu mihe akɛ misa mɔ ni baa oŋɔɔ lɛ. Shi hã wiemɔ lɛ aje onaa, ni ohã mitsulɔ lɛ aná hewalɛ. 8 Ejaakɛ mi hu gbɔmɔ ni yɔɔ mɔ ko shishi ji mi moŋ, shi miyɛ asraafoi yɛ mishishi, ni mikɛɔ mɔ nɛ akɛ, ‘Yaa!’ ni eyaa, ni mikɛɔ mɔ kroko akɛ, ‘Ba!’ ni ebaa, ni mikɛɔ minyɔŋ akɛ, ‘Feemɔ enɛ!’ ni efeɔ.” 9 Be ni Yesu nu enɛ lɛ, nuu lɛ he fee lɛ naakpɛɛ, ni etsɔ ehe ehã mɛi ni nyiɛ esɛɛ lɛ, ni ekɛɛ amɛ akɛ: “Miikɛɛ nyɛ akɛ, minako mɔ ko yɛ Israel po ni hemɔkɛyeli da tamɔ nɛkɛ dã.”+ 10 Ni be ni mɛi ni atsu amɛ lɛ ku amɛsɛɛ kɛtee shĩa lɛ, amɛyana nyɔŋ lɛ ni ená hewalɛ.+ 11 No sɛɛ etsɛɛɛ lɛ, efã gbɛ kɛtee maŋ ko ni atsɛɔ lɛ Nain lɛ mli, ni ekaselɔi lɛ kɛ mɛi babaoo fata ehe kɛfã gbɛ lɛ. 12 Be ni ebɛŋkɛ maŋ lɛ agbó lɛ naa lɛ, naa! atere nuu ko ni egbo kɛmiije kpo, ni emami bi kome pɛ* ji lɛ.+ Agbɛnɛ hu, okulafo ji yoo lɛ. Ni maŋ lɛŋ bii pii hu fata yoo lɛ he. 13 Be ni Nuŋtsɔ lɛ hiŋmɛi gba yoo lɛ nɔ lɛ, emusuŋ tsɔ lɛ yɛ ehe,+ ni ekɛɛ lɛ akɛ: “Kpa yaafo.”+ 14 Kɛkɛ ni etsi ebɛŋkɛ nɔ ni gbonyo lɛ kã nɔ lɛ,* ni eta he, ni mɛi ni tere lɛ lɛ wa damɔ shi. Ni ekɛɛ akɛ: “Oblanyo, miikɛɛ bo akɛ, tee shi!”+ 15 Ni mɔ ni egbo lɛ te shi eta shi ni ebɔi wiemɔ, ni Yesu kɛ lɛ hã enyɛ.+ 16 Ni gbeyei mɔmɔ amɛ fɛɛ, ni amɛbɔi Nyɔŋmɔ hiɛnyamwoo amɛkɛɛ: “Atee gbalɔ kpele ko shi yɛ wɔteŋ,”+ ni “Nyɔŋmɔ egbala ejwɛŋmɔ kɛba emaŋ lɛ nɔ.”+ 17 Ni ehe sane nɛɛ gbɛ eshwã Yudea fɛɛ kɛ jɛmɛ niiaŋ fɛɛ. 18 Agbɛnɛ, Yohane kaselɔi lɛ yabɔ lɛ nibii nɛɛ fɛɛ.+ 19 No hewɔ lɛ, Yohane tsɛ ekaselɔi lɛ ateŋ mɛi enyɔ kɛba eŋɔɔ ni etsu amɛ Nuŋtsɔ lɛ ŋɔɔ koni amɛyabi lɛ akɛ: “Ani bo ji Mɔ Ni Baa lɛ,+ aloo wɔkpa mɔ kroko gbɛ?” 20 Be ni hii lɛ ba Yesu ŋɔɔ lɛ, amɛkɛɛ akɛ: “Yohane Baptisilɔ lɛ tsu wɔ oŋɔɔ koni wɔbabi akɛ, ‘Ani bo ji Mɔ Ni Baa lɛ, aloo wɔkpa mɔ kroko gbɛ?’” 21 Nakai ŋmɛlɛtswaa lɛ nɔ lɛ, etsa mɛi pii ni bɛ hewalɛ kɛ mɛi ni yeɔ helai ni naa wawai,+ efamɔ mumɔi fɔji, ni mɛi babaoo hu ni eshwila lɛ, ehã amɛna nii. 22 Ni ehere nɔ ekɛɛ amɛ akɛ: “Nyɛyaa ni nyɛyagbaa Yohane nɔ ni nyɛna kɛ nɔ ni nyɛnu nɛɛ akɛ: Shwilafoi miina nii agbɛnɛ,+ obubuafoi* miinyiɛ, aahã kpitiyelɔi ahe miitse, toimulɔi miinu nii,+ aatee gbohii ashi, ni aajaje sane kpakpa lɛ aatsɔɔ ohiafoi.+ 23 Mɔ ni hãaa mihe sane ko atɔ̃tɔ enane lɛ yɛ miishɛɛ.”+ 24 Be ni mɛi ni Yohane tsu lɛ etee lɛ, Yesu gba mɛi babaoo lɛ Yohane he sane akɛ: “Mɛni nyɛtee ŋa lɛ nɔ koni nyɛyakwɛ? Gãlã ni kɔɔyɔɔ hosoɔ?+ 25 Belɛ, mɛni nyɛtee kwɛmɔ mɔ? Nuu ni esaa ehe kɛ atadei bɔdɔɔ?*+ Naa! mɛi ni woɔ atade fɛfɛo ni amɛhe ejɔ amɛ yɛ shihilɛ mli lɛ, maŋtsɛmɛi ashĩai amɛyɔɔ. 26 No hewɔ lɛ, mɛni kwraa nyɛtee kwɛmɔ mɔ? Gbalɔ? Lɛɛlɛŋ, miikɛɛ nyɛ akɛ nakai ni, ni efe gbalɔ po.+ 27 Mɔ nɛ ji mɔ ni aŋma yɛ ehe akɛ: ‘Naa! miitsu mitsulɔ lɛ kɛmiitsɔ ohiɛ, mɔ ni baasaa ogbɛ lɛ eto bo lɛ.’+ 28 Miikɛɛ nyɛ akɛ, mɛi ni yei fɔ amɛ lɛ ateŋ mɔ ko bɛ ni fe Yohane, shi mɔ ni ji bibioo yɛ Nyɔŋmɔ Maŋtsɛyeli lɛ mli lɛ fe lɛ.”+ 29 (Be ni mɛi lɛ fɛɛ kɛ toohelɔi lɛ nu enɛ lɛ, amɛjaje akɛ Nyɔŋmɔ ji jalɔ, akɛni abaptisi amɛ kɛ Yohane baptisimɔ lɛ hewɔ.+ 30 Shi Farisifoi lɛ kɛ mɛi ni le Mla lɛ jogbaŋŋ lɛ ebuuu yiŋ ni Nyɔŋmɔ eto ehã amɛ lɛ,*+ akɛni Yohane ebaptisiko amɛ lɛ hewɔ.) 31 “No hewɔ lɛ, namɔ he mikɛ nɛkɛ yinɔbii nɛɛ baato, ni namɔ amɛtamɔ?+ 32 Amɛtamɔ gbekɛbii ni tara jara nɔ, ni bolɔɔ amɛtsɛɔ amɛhe ni amɛkɛɔ akɛ: ‘Wɔkpã obɛnta wɔhã nyɛ, shi nyɛjooo; wɔwo yara, shi nyɛfóoo.’ 33 Nakai nɔŋŋ Yohane Baptisilɔ lɛ eba, eyeee niyenii,* ni enuuu wain,+ shi nyɛkɛɔ akɛ: ‘Eyɛ daimonio.’ 34 Gbɔmɔ Bi lɛ eba, eyeɔ nii ni enuɔ nii, shi nyɛkɛɔ akɛ: ‘Naa! Nuu ŋmaayelɔ* kɛ wainnulɔ, toohelɔi kɛ eshafeelɔi anaanyo!’+ 35 Fɛɛ mli lɛ, abuɔ hiɛshikamɔ jalɔ* yɛ ebii lɛ* fɛɛ anaa.”+ 36 Ni Farisifoi lɛ ateŋ mɔ kome tee nɔ ekpa Yesu fai koni ekɛ lɛ abaye nii. No hewɔ lɛ, ebote Farisifonyo lɛ shĩa lɛ mli ni eyata okpɔlɔ lɛ he. 37 Ni naa! yoo ko ni ale lɛ yɛ maŋ lɛ mli akɛ eji eshafeelɔ lɛ ná ele akɛ ekɛ mɛi tara okpɔlɔ he amɛmiiye nii yɛ Farisifonyo lɛ shĩa, ni ekɛ alabastro tɔ kɛ emli ojeŋma* ba.+ 38 Yoo lɛ badamɔ Yesu najiashi yɛ esɛɛgbɛ, ni yoo lɛ fó ni ekɛ eyaafonui lɛ bɔi enaji ahe fɔɔ, ni ekɛ eyitsɔi tsumɔ yaafonui lɛ. Agbɛnɛ hu, yoo lɛ kɛ suɔmɔ shɔ enaji ahe ni efɔse ojeŋma* lɛ eshwie nɔ. 39 Be ni Farisifonyo ni fɔ̃ lɛ nine lɛ na enɛ lɛ, ekɛɛ yɛ emli akɛ: “Nuu nɛɛ, gbalɔ ji lɛ lɛɛlɛŋ kulɛ, ebaale nɔ gbɔmɔ kɛ nɔ yoo ni taa ehe lɛ, akɛ eshafeelɔ ji lɛ.”+ 40 Shi Yesu here nɔ ekɛɛ lɛ akɛ: “Simon, miyɛ nɔ ko ni makɛɛ bo.” Ekɛɛ akɛ: “Tsɔɔlɔ, wiemɔ!” 41 “Hii enyɔ komɛi hiɛ nifalɔ ko nyɔmɔ; mɔ kome hiɛ nyɔmɔ denarioi* 500, shi mɔ kroko lɛ, 50. 42 Akɛni amɛbɛ nɔ ko ni amɛkɛbaawo lɛ nyɔmɔ hewɔ lɛ, ekɛke amɛyi enyɔ lɛ fɛɛ tswaa. No hewɔ lɛ, amɛteŋ namɔ baasumɔ lɛ waa?” 43 Simon hã hetoo akɛ: “Misusuɔ akɛ mɔ ni ekɛ babaoo ke lɛ lɛ.” Ekɛɛ akɛ: “Okojo jogbaŋŋ.” 44 Ni etsɔ ehiɛ ehã yoo lɛ ni ekɛɛ Simon akɛ: “Oona yoo nɛɛ? Mibote oshĩa lɛ mli; ohãaa mi nu ni mikɛfɔ minaji ahe. Shi yoo nɛɛ kɛ eyaafonui fɔ minaji ahe ni ekɛ eyitsɔi tsumɔ. 45 Oshɔɔɔ minaa, shi yoo nɛɛ, kɛjɛ ŋmɛlɛtswaa nɔ ni miba mli nɛɛ, ekpako minaji ahe shɔmɔ kɛ suɔmɔ. 46 Ofɔseee mu oshwieee miyiteŋ, shi yoo nɛɛ fɔse ojeŋma* eshwie minaji anɔ. 47 Enɛ hewɔ lɛ, miikɛɛ bo akɛ, eyɛ mli akɛ ehe eshai lɛ fa* moŋ,+ shi akɛke lɛ ejaakɛ ejie suɔmɔ babaoo kpo. Shi mɔ ni akɛ fioo keɔ lɛ lɛ, ejieɔ suɔmɔ fioo kpo.” 48 Kɛkɛ ni ekɛɛ yoo lɛ akɛ: “Akɛ ohe eshai lɛ eke bo.”+ 49 Mɛi ni kɛ lɛ tara okpɔlɔ lɛ he lɛ bɔi amɛhe kɛɛmɔ akɛ: “Namɔ ji mɔ nɛɛ ni kɛ eshai po keɔ lɛ?”+ 50 Shi ekɛɛ yoo lɛ akɛ: “Ohemɔkɛyeli ehere bo;+ yaa yɛ toiŋjɔlɛ mli.”\n^ Ni ji, mɔ ko ni kwɛɔ asraafoi 100 nɔ.\n^ Greek sht. ŋm., “bi koome.”\n^ Loo “gbonyo saa lɛ.”\n^ Loo “atadei kpakpai.”\n^ Loo “Nyɔŋmɔ gbɛtsɔɔmɔ lɛ.”\n^ Loo “yɛ yibii ni ewoɔ lɛ.”\n^ Loo “emli mu ni jeɔ ŋma.”\n^ Loo “dara.”